B4-0946, 0951, 0960, 0961, 0974 και 0985/97

Ψήφισμα σχετικά με το μόνιμο Διεθνές Ποινικό Δικαστήριο

Το Ευρωπαϊκό Κοινοβούλιο,

- έχοντας υπόψη τα προηγούμενα ψηφίσματά του σχετικά με το Διεθνές Ποινικό Δικαστήριο,

A. λαμβάνοντας υπόψη ότι εξακολουθούν να διαπράττονται εγκλήματα κατά της ανθρωπότητας, εγκλήματα γενοκτονίας και σοβαρά εγκλήματα πολέμου, και ότι τα εθνικά δικαστήρια συχνά δεν διώκουν ποινικώς τους ενόχους αυτών των εγκλημάτων,

Β. λαμβάνοντας υπόψη ότι χρειάζεται ένα μόνιμο αμερόληπτο σύστημα διεθνούς ποινικής δικαιοσύνης για να σταματήσει η σημερινή κατάσταση ατιμωρησίας που επικρατεί και για να προληφθούν μελλοντικές σοβαρές παραβιάσεις του διεθνούς δικαίου,

Γ. χαιρετίζοντας την πρόοδο προς αυτή τη κατεύθυνση που επιτεύχθηκε από τα ειδικά δικαστήρια για την πρώην Γιουγκοσλαβία και τη Ρουάντα,

Δ. λαμβάνοντας υπόψη ότι η Γενική Συνέλευση των Ηνωμένων Εθνών του 1996 αποφάσισε τη διεξαγωγή Διπλωματικής Διάσκεψης στα μέσα του 1998 για τη δημιουργία ενός Διεθνούς Ποινικού Δικαστηρίου και ότι η Ιταλία προσφέρθηκε να φιλοξενήσει την εν λόγω διάσκεψη,

Ε. λαμβάνοντας υπόψη ότι οι συνεδριάσεις των προπαρασκευαστικών επιτροπών που έχουν προγραμματισθεί για το Δεκέμβριο του 1997 και το Μάρτιο του 1998 θα είναι κρίσιμες για την επιτυχή έκβαση ζητημάτων όπως η κρατική συνεργασία και συμμόρφωση, καθώς επίσης οι ποινικές διαδικασίες και ο ορισμός των εγκλημάτων πολέμου στις εσωτερικές ένοπλες συγκρούσεις,

ΣΤ. χαιρετίζοντας τη δήλωση υποστήριξης της Προεδρίας του Λουξεμβούργου η οποία έγινε κατά τη συνεδρίαση της 6ης Επιτροπής της Γενικής Συνέλευσης των Ηνωμένων Εθνών στις 20 Οκτωβρίου 1997,

1. καλεί το Συμβούλιο και τα κράτη μέλη να καταλήξουν σε κοινή θέση σχετικά με όλες τις πτυχές του κανονισμού λειτουργίας του Διεθνούς Ποινικού Δικαστηρίου και να ενεργήσουν από κοινού στο πλαίσιο των προπαρασκευαστικών επιτροπών και κατά την 52η Γενική Συνέλευση των Ηνωμένων Εθνών για να εξασφαλισθεί ότι θα ολοκληρωθεί επιτυχώς η Διπλωματική Διάσκεψη στη Ρώμη το 1998, χωρίς να διακυβευθούν ουσιώδη θέματα αρχής[semigr ]

2. τονίζει ότι το Δικαστήριο πρέπει να είναι ισχυρό και ανεξάρτητο, να μην υπόκειται σε δικαιώματα αρνησικυρίας εντός του Συμβουλίου Ασφαλείας των Ηνωμένων Εθνών και να μπορεί να διερευνά περιπτώσεις και υπάρχουσες κατηγορίες από δική του πρωτοβουλία και χωρίς προηγούμενη σύμφωνη γνώμη εκ μέρους των συμβαλλομένων κρατών[semigr ]

3. τονίζει ότι ο κανονισμός λειτουργίας του Δικαστηρίου πρέπει να παρέχει μακροπρόθεσμη και ασφαλή χρηματοδότηση και ότι η ΕΕ πρέπει να συμμετάσχει εξασφαλίζοντας αυτό[semigr ]

4. τονίζει ότι η δέσμευση ενός αυξανόμενου αριθμού ΜΚΟ που συμμετέχουν στις προπαρασκευαστικές επιτροπές των Ηνωμένων Εθνών αποτέλεσε σημαντική συμβολή στις διαπραγματεύσεις, και καλεί το Συμβούλιο και τα κράτη μέλη να πράξουν τα μέγιστα για να εξασφαλισθεί η συμμετοχή, ακολουθώντας το πρότυπο της προηγούμενης συμμετοχής στις προπαρασκευαστικές επιτροπές, μη κυβερνητικών οργανώσεων στη Διπλωματική Διάσκεψη της Ρώμης το 1998[semigr ]

5. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή, στις κυβερνήσεις των κρατών μελών, στο Γενικό Γραμματέα των Ηνωμένων Εθνών και στον Πρόεδρο της Γενικής Συνέλευσης των Ηνωμένων Εθνών.